临丹赋
应贞 (WeiJin)
陟绵冈之迢邈，临窈谷之浚遐。览丹源之洌泉，眷县流之清派。漱玄濑而漾沚，顺黄崖而荡博。激重岳之绝根，拂崇丘之飞崿。然后阴乘洞出，边浍旁开。倏熠高惊，皓暚长怀。盘溢郁没，云转飙回。屏侧为之飞陨，壁岸为之陂陨。列以青林，荫以绿枝。柽松蓊葺于其侧，杨柳婀娜乎其下。则高溜承崖，县泉属岭。别流分注，冰莹玉静。清波引镜，形无遁影。